MF «Rauma» (1988)

**[[Skipstyper#Internasjonale sivile forkortelser|MF]] «Rauma»** (IMO: 8704054) er en vanuatisk-registrert bil- og pendelferge som eies av et meksikansk transportselskap. Fergen ble bygget i 1988 av Trønderverftet AS i Hommelvik som verftets byggnummer 61, og ble opprinnelig levert for det norske ferge- og hurtigbåtselskapet Møre og Romsdal Fylkesbåtar AS (MRF) som satte fergen inn i trafikk på fergesambandet Molde–Vestnes–Vikebukt på Moldefjorden i Romsdal vinteren 1988.

Etter ni år på sambandet i Romsdal ble «Rauma» benyttet på Sunnmøre hvor hun trafikkerte fergesambandet Festøya–Solavågen i Storfjorden fra 2007 til 2011. Fra første nyttårsdag 2012 ble ferga satt inn i trafikk på fergesambandet Halsa–Kanestraum i Halsafjorden i Nordmøre, her tilbrakte hun drøye åtte år på sambandet frem til 2020 da hun ble stasjonert ved Nordmørskaia i Kristiansund som reserveferge for Halsa–Kanestraum.

Om høsten i 2020 ble skipet «Rauma» satt til salgs gjennom det norske skipsmeglerfirmaet J. Gran & Co AS. Et år senere, høsten 2021, ble ferga solgt til et meksikansk transportselskap, men hun forble eid av Fjord1 AS frem til vinteren 2021/2022. Høsten 2022 forlot «Rauma» Kristiansund med kurs for Mexico og begynte en seilas over Atlanterhavet som ville ta tre uker å fullføre. Imidlertid ble «Rauma» stoppet av Kystvakten da hun nådde Fedje for inspeksjon. Fergen ble beordret til å legge til kai i Bergen Havn, der det ble utført ytterligere kontroller. Dette resulterte i at flere av mannskapet, som ikke hadde gyldig dokumentasjon i orden, ble pålagt å reise tilbake til sine hjemland. Likevel forble fergen liggende fast i Bergen.

I våren 2023 overtok et norsk arbeidslag for å oppfylle kravene fra myndighetene. Skipet ble satt i tørrdokk og klargjort for reisen, utstyrt med godkjent sikkerhetsutstyr og underkastet testinspeksjoner. MF «Rauma» forlot Bergen og Norge med kurs for Mexico. Imidlertid, ifølge AIS-posisjonsdata fra MarineTraffic, satte ferga først kursen mot Granadilla på Tenerife i Kanariøyene, for å bunkre. Fergen krysset Atlanterhavet og bunkret igjen i Kingston i Jamaica i mai 2023 før hun ankom Ciudad del Carmen i Mexico i juni 2023.

I sine 32 år som bilferge på flere fergesamband i Møre og Romsdal har «Rauma» vært teknisk ustabil siden starten, under tiden i MRF og Fjord1 MRF har ferga vært igjennom en rekke hendelser som har innbefattet flere turbohavarier, motorhavarier og grunnstøtinger, som følgene av dette har ferga i flere år fått media-oppmerksomhet som har syndet «Rauma» som den store «problemferja». MRF har aldri villet stemplet «Rauma» som «ulykkesfugl», men erkjente til at det hele veien har vært problemer med det tekniske anlegget om bord.

## Historie

### Bakgrunn
Det norske ferge- og hurtigbåtselskapet Møre og Romsdal Fylkesbåtar AS (MRF) hadde planer om å bygge to 105-bilers ferger som skulle settes inn og øke kapasiteten på fergesambandet Molde–Vestnes–Vikebukt på Moldefjorden i Romsdal. Byggingen av de to nye næridentiske søsterfergene «Rauma» og «Romsdal» skulle foregå respektivt ved de to norske verftene Trønderverftet AS i Hommelvik i daværende Sør-Trøndelag og A.M. Liaaen AS i Ålesund i Møre og Romsdal.

### Konsept
MRF sitt konsept på de næridentiske søsterfergene var at de ville bli bygget med forskjellige fremdriftssystem – altså forskjellige styresystem og propellanlegg. Designmessig – sett med hengedekk – ble «Rauma» og «Romsdal» ansett som en større versjon av søsterfergene «Fosen» og «Trondheim» tilhørende Fosen Trafikklag AS i Trondheim – som begge var 90-bilers ferger.

### Konstruksjon
På midten av 1980-årene kontraherte MRF med Trønderverftet i Hommelvik for bygging av en ny og moderne bil- og pendelferge, nybygget som fikk verftets byggenummer 61 ble døpt «Rauma» og ble designet med en passasjersalong oppe på båtdekket/soldekket under styrehuset. Den 3. februar 1988 ble «Rauma» overlevert til sine eiere i MRF.

## Tjeneste historikk

### Møre og Romsdal Fylkesbåtar (1988–2002)
MF «Rauma» debuterte på fergesambandet Molde–Vestnes–Vikebukt på Moldefjorden i Romsdal vinteren 1988, hun fikk senere selskap av søsterferga «Romsdal» som ble satt inn på sambandet sommeren 1988. Allerede denne sommeren ble «Rauma» plaget med barnesykdommer og fikk tekniske problemer hvor søsterferga «Romsdal» måtte bistå med å assistere «Rauma» inn til Storkaia pir i Molde. De næridentiske søsterfergene trafikkerte sammen på sambandet frem til 1991 da søsterferga «Romsdal» ble sendt sørover for å trafikkere på fergesambandet Hareid–Sulesund i Sulafjorden på Sunnmøre.

Våren 1991 fikk «Rauma» selskap av den nye storferga «Tresfjord» på Moldefjorden, fergen var den største i landet og var MRFs nyeste flaggskip. Under nyttårsorkanen i 1992 lå «Rauma» og «Tresfjord» sammen utenfor Mordalsvågen i Julsundet og lå på været frem til orkanen løyet seg.

I 1993 ble anløpene på fergesambandet Molde–Vestnes–Vikebukt omgjort, der anløpene til Vikebukt ble avviklet og fergene anløpte bare mellom Molde–Vestnes. I februar 1996 fikk «Rauma» turbohavari og ble tatt ut av trafikk, fergen ble assistert av ferga «Edøy» og Molde Havnevesens båt «Reknes», og la til ved Storkaia pir i Molde for reparasjoner.

Tirsdagskvelden 30. juli 2002 ved halv ti-tiden grunnstøtte «Rauma» på et skjær mellom moldeholmene Bjørsetholmen og Reknesholmen på Moldefjorden nord for Hjertøya, fergen fikk strømbrudd som stoppet elektromotorene og thrusterne, dette førte til at det såkalte backup-systemet som skulle være tilgjengelig der og da, ikke fungerte som følge av brudd i strømforsyningen. Strømbruddet hindret mannskapet på broa å foreta seg noe som kunne hindret grunnstøtingen.

Konsekvensene ble til at «Rauma» tok styringen av seg selv og drev inn på skjæret ved Moldeholmene, fergen ble stående fast ettersom det nærmest var full fjøre, ved halv to-tiden natt til onsdag ble «Rauma» brakt flott og kunne flyte igjen. Fergen ble sikret med slepere til redningsskøyta «Erik Bye» og hurtigbåten «Sjøvakt», ved hjelp av storferga «Tresfjord» kunne «Rauma» legge til ved fergekaia i Molde, her ble bilene kjørt på land ved halv tre-tiden natt til onsdag. Videre ble «Rauma» brakt østover til havneterminalen ved Moldegaard Maritime Logistics AS, hvor fergen ble liggende fortøyd frem til hun fikk ledig verkstedplass hvor hun måtte opp i tørrdokk for utbedring av stålskadene på undervannsskroget. Ingen av personene om bord ble skadet og det ble ingen materielle skader på biler under grunnstøtingen. Fergeselskapet Fjord1 MRF håpte på at sjøforklaringen kunne holdes fortest mulig, ettersom det var viktig å få dette avviklet mens inntrykkene hos de berørte var ferske. Grunnstøtingen medførte i ettertid til at Kystverket fikk satt opp og montert en jernstake på skjæret.

### Fjord1 MRF (2002–2012)
I desember 2002 ble virksomheten til MRF overført til det nyopprettede datterselskapet Fjord1 MRF AS. Som følge av grunnstøtingen ved moldeholmene i juli 2002, bestemte MRF i desember 2002 at propellanlegget på «Rauma» skulle bygges om for å få slutt på alle problemene og at hun ville være klar til nyttår. I desember 2002 ble «Rauma» sendt til verkstedopphold hvor hun gjennomgikk en omfattende teknisk renovering og ombygging som blant annet innebar fornying av fremdriftssystemet samt nye hovedmotorer. I forbindelse med opprettelsen av det nye datterselskapet Fjord1 MRF, fikk «Rauma» påklistret den nye logoen som ble innført i desember 2002. Under ombyggingen var det vansker med å skaffe deler, men det siste arbeidet ville bli unnagjort og første uka på nyåret ville «Rauma» være klar for testkjøring.

24. november 2003 ble «Rauma» rammet av turbohavari da ferga var på vei til Vestnes, fergen måtte kaste anker ved Bjørsetholmen ved Moldeholmene. Fergen fikk raskt assistanse av storferga «Tresfjord» som slepte «Rauma» til Molde for å slippe i land passasjerer og et 20-talls biler. I desember 2007 ble «Rauma» satt inn på fergesambandet Festøya–Solavågen i Storfjorden på Sunnmøre.

8. mars 2008 aktet ledelsen i Fjord1 MRF å gå konkret til verks for å finne mer ut om årsaken til grunnstøtingen med «Rauma» sommeren 2002. I samråd med sjøfartsmyndighetene, fagmyndighetene og leverandørene av utstyret, ville fergeselskapet også forsøke å finne ut hva som måtte gjøres for å få ferga mer driftssikker. Fjord1 MRF hadde hele tiden foretatt grep på utbedringer i samråd med myndigheter og leverandører.

18. oktober 2010 fikk «Rauma» tekniske problemer og ble tatt ut av trafikk på sambandet Festøya–Solavågen, det ble lange køer på begge sider av Storfjorden og Fjord1 MRF gjorde omrokkeringer i ferjeparken for å løse trafikkproblemet. Det ble også gjort fartøyomrokkeringer der fergesambandet Festøya–Hundeidvika ble innstilt en periode, men at følgende avganger likevel ville bli utført. Måneden etter den 12. november 2010 ble det igjen full stopp på sambandet Festøya–Solavågen. Denne gangen fikk «Rauma» problemer med strømforsyningen og det ble observert røykutvikling om bord etter avgang fra Festøya, fergen fikk assistanse av ferga «Brandal» som også trafikkerte sambandet. Fjord1 MRF arbeidet raskt for å få tak i en reserveferge, og ferga «Brandal» ville komme tilbake i rute igjen så snart «Rauma» ble slept til kai. Igjen ble det foretatt nødvendig fartøydisponering der ferga på sambandet Festøya–Hundeidvika ble tatt ut av trafikk og sambandet innstilt for å betjene sambandet Festøya–Solavågen frem til en reserveferge ville ankomme ruta.

I løpet av året 2011 ble «Rauma» benyttet som reserveferge, først i mai ble fergen satt inn som reserveferge på fergesambandet Aukra–Hollingsholmen, og i juni ble hun satt inn som reserveferge på sitt første samband mellom Molde–Vestnes. I november ble «Rauma» igjen satt inn som reserveferge på sambandet Aukra–Hollingsholmen, og den 17. november dette året mistet fergen maskinkraft og grunnstøtte ved Hollingsholmen, om bord var 45 passasjerer, 22 biler og et mannskap på fem, ingen av passasjerene ble skadet. Fergen ble assistert av «Nordmøre» som trafikkerte på fergesambandet Solholmen–Mordalsvågen og ble lagt trygt til kai ved Hollingsholmen.

Første nyttårsdag 2012 ble «Rauma» satt inn på fergesambandet Halsa–Kanestraum på Halsafjorden i Nordmøre sammen med søsterferga «Romsdal». Etter bare seks dager i rute på sambandet fikk «Rauma» fredag 6. januar – like etter avgang fra Kanestraum ved åtte-tiden om morgenen – en såkalt blackout på fremdriftssystemet. Om bord var ferga lastet med seks personbiler, én tankbil og én trailer da fremdriftssystemet gikk svart. Søsterferga «Romsdal» ble tilkalt for å slepe «Rauma» ut i rom sjø – selv om det var vindstille på fjorden – var det fare for grunnstøting når ferga driftet i retning mot en nærliggende holme. Etter kort tid klarte mannskapet om bord å få liv i fremdriftssystemet, og «Rauma» fortsatte for egen maskin til Kanestraum hvor biler og passasjerer ble satt i land, disse måtte over på søsterferga «Romsdal» for å komme seg over til Halsanaustan.

Fra halv to-tiden ble ruta som var egentlig betjent av «Rauma», erstattet av den mindre ferga «Solskjel» som lå i Kristiansund. I mellomtiden fortsatte mannskapet på «Rauma» med å foreta testkjøring. Under testingen på formiddagen var det oppstått enda en uforklarlig blackout, ferga kunne ikke settes inn igjen i rute før Fjord1 MRF følte seg sikre på at feilen ble funnet og utbedret. I løpet av hele helga ble det foretatt full sjekk av alle systemer der flere ulike reparatører fra Rolls-Royce i Ulsteinvik arbeidet med feilsøking av både elektronikk og hydraulikk om bord. I utgangspunktet var det funnet en feil på et kretskort i nødstyringen på fremdriftssystemet som gjorde at fergen fikk blackout.

### Fjord1 (2012–2022)
I april 2012 ble Fjord1 MRF fusjonert med morselskapet Fjord1 Nordvestlandske AS og dannet Fjord1 AS. I perioden januar til august 2012 var det til sammen 5 647 gjenstående biler på fergekaiene Halsanaustan og Kanestraum, grunnen til dette var at hengdekkene om bord på «Rauma» og «Romsdal» ikke ble brukt, dette lå i grunnlag for at Statens Vegvesen ikke hadde betalt for å frakte mer enn 70 biler på hver ferge. Med hengedekk har fergene plass til 87 PBE, uten hengedekk har fergene bare plass til 73 PBE.

I oktober 2012 planla Fjord1 å fjerne hengedekket på søsterferga «Romsdal» da hun skulle inn på verkedopphold, men hengedekket ble likevel ikke fjernet ettersom dette ble en sak mellom Fjord1 og Statens Vegvesen. Likevel ble hengedekket på «Rauma» fjernet da hun var på verkstedopphold tidlig i 2013. Fjord1 hadde egentlig planer om å fjerne hengedekkene på «Rauma» og «Romsdal» før den nye kontrakten med Vegvesenet tok til gjelde fra nyåret i 2012.

Fredag 4. juli 2014 ble det for første gang satt inn en tredje ferge i Halsafjorden på fergesambandet Halsa–Kanestraum. Allerede uken etter onsdag ettermiddag den 9. juli ble «Rauma» tatt ut av drift og det var usikkert hvor lenge hun ville være ute av drift før hun ville komme tilbake igjen i rute, fergen kom tilbake igjen i rute fra fire-tiden på ettermiddagen. Ettersom det egentlig var tre ferger på sambandet var det bare tjue minutters avganger, og det var ikke mye gjenstående biler på fergekaiene, men dette ville blitt verre om det fortsatt var to ferger som betjente sambandet.

I januar 2020 ble «Rauma» tatt ut av sambandet Halsa–Kanestraum og seilte til Kristiansund hvor hun ble liggende fortøyd ved Nordmørskaia og stasjonert som reserveferge for sambandet Halsa–Kanestraum. I oktober 2020 ble «Rauma» lagt ut for salg via det norske skipsmeglerselskapet J. Gran & Co. AS, fergen ble fortsatt liggende i opplag ved Nordmørskaia i Kristiansund. I august 2021 ble fergen solgt til et ikke navngitt meksikansk transportselskap som ville bruke fergen som en lasteferge med det formål å frakte gods med lastebiler og godsvogner mellom Cancún i Mexico og Havanna i Cuba i Karibia.

### Meksikansk transportselskap (2022– d.d.)
Den 19. september 2022 seilte «Rauma» fra Kristiansund med kurs for Mexico, på turen ville det være et mannskap på mellom 8 og 10 besetningsmedlemmer. Seilasen som innebar en seiling over Atlanterhavet ville ta hele tre uker å nå fram til seilingsdestinasjonen.

Dag to på seilasen var fergen kommet til Hjeltefjorden utenfor Fedje hvor hun ble stoppet av kystvaktskipet KV «Tor» som gjennomførte en kontroll på vegne av Sjøfartsdirektoratet. På bakgrunn av kontrollen ble det besluttet at det var grunnlag for en utvidet grensekontroll på land, fergen ble beordret å seile til kai i Bergen hvor hun ble kontrollert av grensepolitiet i Bergen. Om bord hadde flere av mannskapet ikke papirene i orden, seks av disse fikk pålegg om å reise ut fra landet umiddelbart. Fra 20. september 2022 lå «Rauma» fortsatt fortøyd ved kai i Bergen havn, ifølge skipsagenten pågikk det fullt arbeid med klasseselskap og flaggstat for å få alle papirer i orden. Det skal ha vært full fremdrift og stor aktivitet men understrekte at ting tar tid.

Onsdagskvelden 5. april 2023 opplyste Sjøfartsdirektoratet at alle pålegg ble lukket og at sertifikatene var på plass. Sjøfartsdirektoratet gjennomførte en inspeksjon dagen før og frigjorde fergen fra tilbakeholdelsen. Det ble holdt dialog mellom mannskapet og Sjøfartsdirektoratet underveis og viser til at alt skal være i orden. Samme onsdagskveld forlot «Rauma» med avgang fra Bergen og Norge med kurs for Mexico. Fergen ankom Granadilla havn på øya Tenerife i Kanariøyene i Spania 3. mai 2023 og bunkret drivstoff. Videre krysset fergen Atlanterhavet og ankom Kingston i Jamaica 24. mai 2023 for å igjen bunkre drivstoff. Videre satte hun kursen mot Ciudad del Carmen i Mexico hvor hun kom frem 6. juni 2023.

## Tekniske spesifikasjoner

#### Størrelse og dimensjoner
MF «Rauma» har en størrelse på 1 393 bruttotonn (BT) og 417 nettotonn (NT) mens fergens lasteevne er 500 dødvekttonn (DWT). Fergen måler største lengde på 84,10 meter, en lengde mellom perpendikulærene på 73,82 meter og en største bredde på 14,20 meter. Dypgående stikker ferga 3,75 meter under vannlinjen mens dybde i riss (målt fra underkant av hoveddekksplaten til overkant av kjølplaten) måler 4,49 meter.

#### Kapasiteter
MF «Rauma» hadde ved levering en passasjerkapasitet på 399 passasjerer og en personbilkapasitet på 105 PBE (80 PBE på bildekk og 25 PBE på hengedekk). Fra 2012 ble passasjerkapasiteten kuttet ned til 246 passasjerer mens personbilkapasiteten ble kuttet ned til 87 PBE. I 2013 ble hengedekket fjernet og fergen hadde nå en personbilkapasitet på 73 PBE.

#### Maskineri og fremdrift
Hovedmaskineriet om bord på «Rauma» består av to KHD MWM S/B V9 M628 dieselmotorer, hver med ytelse på 809 kW som tilsvarer en samlet ytelse på 1 617 kW. Fremdriften besørges av to elektromotorer som driver hver sin respektive azimut-thruster levert av Liaaen.

#### Klasse og register
MF «Rauma» var ved byggestart klasset i det norske klassifikasjonsselskapet Det Norske Veritas (DNV) frem til 2013 da hun ble overført til DNV GL og fra 2021 overført til DNV frem til 2022. Fra 1992 til 2022 var fergen registrert i Norsk Ordinært Skipsregister (NOR), en underavdeling i Sjøfartsdirektoratet.

## Norske fergesamband betjent av «Rauma»

## Galleri

Fil:Norwegen 1998 (409) Moldefjord (49188301678).jpg|«Rauma» på Moldefjorden, 1998
Fil:Norwegen 1998 (411) Moldefjord (49189002802).jpg|«Rauma» på Moldefjorden, 1998
Fil:Norwegen 1998 (413) (49218863207).jpg|«Rauma» på Moldefjorden, 1998
Fil:MF Rauma.jpg|«Rauma» på Moldefjorden, 2006
Fil:Rauma ferry.jpg|«Rauma» på Moldefjorden, 2007
Fil:MF Rauma 2.jpg|«Rauma» ved kai i Trondheim, 2011


## Referanser


## Litteratur

* Arne Inge Torvik: *Om samferdsel i Møre og Romsdal – Møre og Romsdal Fylkesbåtar 1920–1995 – Del II: Samfunn og ferdsel.* Møre og Romsdal Fylkesbåtar AS, 2000. 

## Eksterne lenker
* 
*